
Innhold

INNLEDNING: DEN NORSKE EUROPAVEIEN
Norge har søkt om å bli medlem i EU fire ganger og holdt to folkeavstemninger om EU-medlemskap. Debattene har vært mange og opprivende, og etter at saken har ligget i dvale i tre tiår, ønsker flere politiske partier og medier at den vurderes på nytt. Motviljen er sterk, men …

1.EU-DEBATT IGJEN? MÅ VI?
EU-debattene i 1960-, 1970- og 1990-årene splittet politiske partier, satte by mot land og fratok politikere lyst til å snakke om saken i en hel generasjon. Så hvorfor ønsker Venstre, MDG og et noe mer nølende Høyre å ta spørsmålet om medlemskap opp igjen nå?

2.GERHARDSENS LETTELSE
EU ble skapt for å sikre vekst og fred etter annen verdenskrig. Norge holdt seg utenfor, men da vår nære allierte Storbritannia søkte medlemskap, slengte vi oss på – og pustet lettet ut da det ikke ble noe av.

3.FOLKETS RØST
Begivenheter utenfor landegrensene førte frem mot Norges to folkeavstemninger om EU-medlemskap i 1972 og 1994. Elitene tapte. Det slitesterke kompromisset ble Norges medlemskap i Det europeiske økonomiske samarbeidsområde, EØS.

4.ET ANNET EUROPA
EU i 2024 er en annen organisasjon enn den nordmenn sa nei til i 1994. «Den vestlige rikmannsklubben» med 12 medlemsland er utvidet med 16 nye (mens Storbritannia har gått ut). En serie kriser har ført unionen tettere sammen.

5.HVA ER DET MED OSS?
I nær alle medlemslandene er Europaunionen populær. I Norge har det vært flertall mot medlemskap i to tiår. Skyldes nordmenns holdning historie, geografi – eller vår oljerikdom?

6.HVORDAN EØS VIRKER
Nordmenn er omtrent to tredjedels EU-medlemmer, skrev regjeringens Europa-utvalg i 2012. Norge har EØS og et hundretall andre avtaler med EU. Vi «europeiseres, bare på en litt spesiell måte».

7.SÅ HVA ER DET Å JAMRE OVER?
Norges avtaler med EU har gitt økonomisk overskudd, men demokratisk underskudd. Vi outsourcer folkestyret ved å la politikere fra andre land lage våre lover. Og det skaper økende byråkratiske fordøyelsesproblemer.

8.HVA KAN GJØRES?
Fire partier på Stortinget og deler av LO ønsker at Norge skal erstatte EØS-avtalen med noe som gir mer selvråderett, eller si oftere nei til ny EU-lov. En offentlig utredning i 2024 konkluderte med at ingen av delene er realistisk; vi har for mye å tape.

9.DET UBEHAGELIGE ALTERNATIVET
Som argumenter i en ny medlemskapsdebatt peker norske EU-tilhengere på klimapolitikk, oljeavvenning, helsesamarbeid og forsvars- og sikkerhetspolitikk i en usikker tid. Holder det?

10.I ROMMET DER DET SKJER
En ny norsk medlemskapsdebatt er lite sannsynlig de nærmeste årene, men svært sannsynlig når Norges økonomiske, demografiske og klimapolitiske forutsetninger endres på 2030-tallet. Det blir en annerledes debatt enn tidligere.

Den norske Europaveien

Norge har søkt medlemskap i EU fire ganger. Først sa EU nei. Deretter sa norske velgere nei under folkeavstemningene i 1972 og 1994.

Etter dette lå medlemskapsdebatten i politisk dvale i nær tre tiår. Så skjedde det noe.

Få år etter at Arbeiderpartiet bestemte seg for å legge vekk sin ambisjon om å melde Norge inn i EU og Fremskrittspartiet besluttet å bli et nei-til-EU-parti, har Venstre, Høyre og Miljøpartiet De Grønne gått den andre veien.

EU-debatten er tilbake. På politikernes, interesseorganisasjonenes og medienes sensommerlige storstevne, Arendalsuka, var det i 2023 noen få titall møter som handlet om Norges forhold til EU. I 2024 var det godt over hundre.

Nordmenn flest er mindre engasjert. Mellom 25 og 30 prosent av velgerne ville stemt ja til medlemskap hvis det ble holdt folkeavstemning i dag, viste ulike målinger i 2024. Debatten om norsk medlemskap har ligget i politisk fryseboks siden folkeavstemningen i 1994. I mellomtiden er 15 nye land blitt medlemmer av unionen. Åtte andre står i kø for å komme med. Et flertall britiske velgere stemte i 2016 for å forlate EU. I dag mener et klart flertall av britene at dette var et feilgrep.

Det er gitt mange forklaringer på hvorfor nordmenn ser annerledes på EU enn andre europeere. Noen peker på våre erfaringer som et land med flere hundre år med utenlandsk styre. Andre mener det har å gjøre med vår oljerikdom.

En forklaring er også at vi har det godt som det er med et allerede omfattende avtaleverk med EU. To offentlige utvalg har analysert Norges forhold til Europaunionen. Både utvalget under ledelse av Frederik Sejersted i 2012 og av Line Eldring i 2024 konkluderte med at EØS og rundt hundre andre avtaler har gitt økonomisk overskudd for Norge, men et demokratisk underskudd. Det har gitt en klar økonomisk gevinst for Norge å være med i EUs indre marked gjennom EØS-samarbeidet. Men hvert eneste år innfører vi hundrevis av lover og reguleringer som norske folkevalgte ikke har vært med på å utforme selv. Medlemsland gir fra seg lovgivende myndighet, men gjennom «delt suverenitet» deltar de i å lage direktivene og forordningene som innføres i nasjonal lov.

De mange avtalene Norge har med EU, har fungert som et politisk kompromiss. Avtaleverket har også vist seg langt mer slitesterkt enn man trodde da EØS-avtalen trådte i kraft i 1994. Sejersted-utvalget konkluderte i 2012 med at nordmenn er like «europeiserte» som våre naboer, vi er bare blitt det «på en litt spesiell måte».

Politikerne som likevel ønsker å sette i gang en ny medlemskapsdebatt, peker på flere forhold, noen gamle, noen nye. Blant de viktigste er:


•at EU er annerledes. Da Norge søkte i 1994, var det 12 medlemsland. I dag er det 27. Det som den gang var en «vestlig rikmannsklubb», er blitt en alleuropeisk organisasjon.

•at det demokratiske underskuddet bare vokser og vokser. Vi tar inn stadig flere lover som vi ikke har vært med på å utforme selv, mens EU-byråene, der vi ikke har stemmerett, utformer regler for vårt dagligliv.

•at EU har verdens mest ambisiøse klimapolitikk, med høyere mål enn våre oljeavhengige hjemlige politikere

•at EU etter Russlands fullskala invasjon i Ukraina i 2022 har fått en langt viktigere sikkerhetspolitisk rolle, ikke som alternativ til Nato, men som et nødvendig supplement. Vi vil dermed være sikrere innenfor unionen.

•at verden etter en generasjon med globalisering svinger tilbake mot proteksjonisme og tollmurer. Norge står svakere beskyttet utenfor EUs tollunion.

•at den norske oljealderen går mot slutten, mens befolkningen eldes. Vi blir mindre av et annerledesland og dermed mer like våre naboer som har oppdaget fordelene med unionen.

•at undersøkelser i Norge og i andre land viser at ungdom er mer positive til EU enn eldre. Ingen nordmann under 47 år har noen gang stemt over medlemskap.



Annerledesdebatten

En ny norsk EU-debatt vil bli annerledes enn de forrige fordi Norge er noe annet i dag enn for 30 år siden.

EU er blitt større gjennom de mange nye medlemslandene i Sørøst- og Sentral-Europa.

EU-samarbeidet er blitt langt dypere gjennom det grenseløse indre markedet og fellesvalutaen euro. Myndighet er overført fra nasjonalstatene til EU innen områder som klima-, miljø-, helse- og sikkerhetspolitikk. Flere av beslutningene treffes nå gjennom flertallsvedtak. Systemet har høyere demokratisk legitimitet fordi beslutningene godkjennes både av medlemslandenes regjeringer og i det folkevalgte Europaparlamentet.

Norge har hatt en utvikling som skiller seg fra den i mange andre europeiske land. Siden folkeavstemningen i 1994 har nordmenn opplevd en sterk velstandsvekst.

Som i andre land har sentraliseringen fortsatt. Syv av ti nordmenn bor i dag i de mest sentrale kommunene. Næringene som har stått sentralt i de tidligere EU-kampene, jordbruk og fiske, har gjennomgått store endringer: Antall gårdsbruk er mellom 1994 og 2023 halvert til snaut 38 000. Verdiskapingen i oppdrettsnæringen har skutt i været.

Det ligger andre verdier til grunn i en ny EU-debatt. I 1972 og i 1994 sto den viktigste konflikten mellom sentrum og periferi, med et stort antall EU-tilhengere i byene og skepsis i utkantstrøk. Samtidig var høyresiden stort sett for EU, mens venstresiden var mot – og Arbeiderpartiet var splittet.

I 2024 er Fremskrittspartiet nei-til-EU-partiet i Norge med størst oppslutning blant velgerne. MDG, som vanligvis har plassert seg på venstresiden, er blitt tilhenger av medlemskap. Dette speiler bildet i resten av Europa, der EU-motstand er spesialdisiplin for høyrepopulistiske og nasjonalkonservative partier.

Den ideologiske europeiske og geopolitiske debatten er også annerledes. I 1994 var religion nesten helt fraværende i det politiske ordskiftet. I dag sier Russlands president Vladimir Putin (1952-) at Vesten styres av satanister, og at russiske soldater kjemper med Gud på sin side i Ukraina. USAs ekspresident Donald Trump sier at Vårherre grep direkte inn da han overlevde et attentatforsøk sommeren 2024. Tyrkia og India styres av nasjonalreligiøse partier og presidenter. I Europa dominerer lignende tankegang i Ungarn, og inntil nylig gjorde den det i Polen.

Det EU Norge eventuelt skal søke medlemskap i, vil utgjøre en krympende del av verden, økonomisk, i befolkning og tilsynelatende verdimessig. Med forankring i liberalt demokrati og sekulær humanisme representerer EU i dag et verdisett som styrket seg internasjonalt etter den kalde krigen, men som i dag tilsynelatende er i global tilbakegang.

Veien frem

I 2024 fyller EØS-avtalen 30 år. Blant forskere, diplomater eller politikere som jobber med feltet, er det vanskelig å finne noen som tror at EØS-avtalen og de mange andre avtalene Norge har med EU vil overleve i tre nye tiår.

Det demokratiske underskuddet, den byråkratiske byrden det er for norske diplomater, forvaltning og politikere å henge med på alt som sendes fra Brussel, pluss den nasjonale interessen for å delta i politikkutforming presser på. Avstanden i tid til det opprivende EU-oppgjøret i 1994 øker. De fleste aktørene fra den gang er ute av aktiv politikk.

Gitt at EU fortsetter å bestå i omtrent samme form som i dag, er spørsmålet egentlig ikke om, men når vi får en ny debatt, en ny norsk søknad og en ny folkeavstemning.

Det er lite sannsynlig at Norge får en ny medlemskapsdebatt før 2030. Vinner de rødgrønne valget i 2025, har statsminister Jonas Gahr Støre allerede slått fast at det er uaktuelt. Blir det en borgerlig valgseier, vil Frp sette ned foten.

Imidlertid er det sannsynlig at en Høyre-ledet regjering vil nedsette et offentlig utvalg som analyserer forskjellen på dagens tilknytning til EU gjennom EØS og de andre avtalene og fordeler og ulemper ved et fullt medlemskap. Dette kan gi et bedre faktagrunnlag for en ny medlemskapsdebatt.

Flere piler peker mot at det norske samfunnet forandres fra rundt 2030. Regjeringens perspektivmelding fra 2024 sier at norsk økonomi vil endres.

Oljealderen som har gjort Norge til et europeisk særtilfelle, går mot slutten. Norge vil fortsette å produsere olje og gass i flere tiår, men om EU skal nå sine klimamål for 2030, 2040 og 2050, vil etterspørselen falle.

I Norge er 2030 også et slags demografisk overgangsår: Det vil bli flere gamle enn unge.

Norge vil bli et «normalt rikt nordeuropeisk land», ikke lenger det særtilfellet vi har vært siden 1970-årene. Andre normalt rike nordeuropeiske land har sluttet seg til EU ikke av idealisme, men av egeninteresse. Et paradoks er samtidig at denne «normaliseringen» kommer til å skje raskere hvis partiene på venstresiden som er EU-motstandere, får gjennomslag for sitt ønske om en raskere utfasing av norsk oljevirksomhet.

Det er dermed sannsynlig at det vil brygge opp til en ny EU-kamp i neste stortingsperiode, mest hvis det blir en borgerlig valgseier. Neste medlemskapsstrid vil så komme ved inngangen til neste tiår.

(Min autoritet som spåmann er muligens marginalt svekket ved at jeg i en annen bok, Europaveien, Schibsted 2012, regnet med at en ny medlemskapsdebatt ville komme rundt 2022.)

Det som uansett er sikkert, er at en ny EU-kamp vil bli utkjempet på nye arenaer og plattformer. Den gang var identitetspolitikk for spesielt interesserte, i dag vil den uunngåelig få en verdidimensjon. Mer innsikt og forskning kan på den ene siden gjøre en debatt mer kunnskapsbasert. På den andre siden kan konspirasjonsteoretikere, høyrepopulister, fremmede makter og nettets mulighet til å presentere «alternative fakta» polarisere debatten.

De som håper på en ny EU-debatt i et roligere toneleie, kan bli skuffet. Denne gangen blir det personlig.

